KTU SA konferencijai

MOTYVACINIS LAIŠKAS

2021 m. kovo 09 d.

Esu Agnė Danytė, KTU Informatikos fakulteto, trečio kurso informacinių sistemų studentė bei

aktyvi KTU SA narė. Kreipiuosi į Jus, norėdama tęsti savo veiklą KTU Senate.

Jau nuo pirmų mėnesių Universitete prisidedu prie studentų atstovavimo. Aktyviai įsitraukiau į Informatikos fakulteto studentų atstovybės „InfoSA“ veiklą. Metus laiko buvau „InfoSA“ socialinių reikalų komiteto koordinatorė. Šiuo metu esu KTU SA Socialinių reikalų komiteto koordinatorė ir atstovauju studentų nuomonę įvairiuose valdymo organuose, fakulteto taryboje, Lygių galimybių komisijoje, taip pat priklausau centralizuotai, Informatikos fakulteto, socialinių bei judumo stipendijų skirstymo komisijoms, dalyvauju įvairiuose susitikimuose su Universiteto administracija ir studentų atstovais. Vykdant šias pareigas, supratau, kad ne kiekvienas studentas yra drąsus ir pajėgus rūpintis savo studijų kokybe bei aplinkos gerove, tad turėdama žinių ir patirties noriai įsitraukiu į šiuos procesus bei prisidedu prie kitų studentų atstovų inicijuojamų pokyčių.

Baigiu pirmąją Universiteto senatorės kadenciją ir turiu didelį ryžtą bei norą toliau tęsti šią veiklą. Visos dabartinės studentų atstovavimo srityje vykdomos veiklos suteikė galimybę suprasti Universiteto veikimą, bendrauti su visa Universiteto akademine bendruomene bei pastebėti, kokios problemos šiuo metu yra aktualios ne tik studentams, bet ir visam Universitetui. Supratau koks svarbus yra studentų atstovų žodis ir kokius didžiulius pokyčius jie gali įgyvendinti. Manau, kad pakankamai sukaupiau kompetencijų ir žinių, jog galėčiau atsakingai ir tinkamai perduoti studentų balsą Universiteto Senate, sprendžiant aktualias problemas ar inicijuojant pokyčius savo sekančioje kadencijoje.

Pirma kadencija mane išmokė, koks svarbus yra akademinės bendruomenės tarpusavio bendravimas siekiant bendrų tikslų. Tikiu, kad per šiuos metus Universiteto Senate sukaupiau pakankamai patirties bei užmezgiau ryšių, kurie padės tikslingai veikti, siekiant studijų procesų tobulėjimo bei tinkamai atstovauti studentų balsą. Esu įsitikinusi, jog būti studentų atstovu – didelė atsakomybė, kadangi atstovaudamas dažnai turi galvoti apie ilgalaikius pokyčius. Esu pasiruošusi išreikšti studentų nuomonę bei realizuoti savo idėjas, prisidedant prie visos akademinės bendruomenės gerovės užtikrinimo Universiteto Senate.

Ačiū už Jūsų laiką.

Pagarbiai

Agnė Danytė